FI
3.7.2023
Euroopan unionin virallinen lehti
C 235/41
Kanne 13.3.2023 – Állatorvostudományi Egyetem v. neuvosto ja komissio (Asia T-133/23) (2023/C 235/55) Oikeudenkäyntikieli: englanti Asianosaiset Kantaja: Állatorvostudományi Egyetem (Budapest, Unkari) (edustajat: asianajajat V. Łuszcz ja K. Bendzsel-Varga) Vastaaja: Euroopan unionin neuvosto ja Euroopan komissio
Vaatimukset Kantaja vaatii, että unionin yleinen tuomioistuin — kumoaa 15.12.2022 annetun neuvoston täytäntöönpanopäätöksen (EU) 2022/2506 (1) 2 artiklan 2 kohdan siltä osin kuin siinä tarkoitetaan ”yleishyödyllisten säätiöiden ylläpitämiä yhteisöjä” ja tämä päätöksen 2022/2506 määräys koskee kantajaa — kumoaa komission jäsenten Hahnin ja Gabrielin 26.1.2023 antaman yhteisen julkilausuman 15.12.2022 annetun täytäntöönpanopäätöksen soveltamisesta unkarilaisten yleishyödyllisiin säätiöihin siltä osin kuin se koskee kantajaa — kumoaa 20.1., 21.2. ja 3.3.2023 annetut komission tiedotteet, jotka on julkaistu ERASMUS+ ja Horizon Europe -portaaleissa ”disclaimer” tai ”FAQ” -osioissa, sellaisina kuin niihin viitataan tässä yhteisessä lausumassa ja siltä osin kuin ne koskevat kantajaa; — kumoaa 25.1.2023 päivättyyn Euroopan terveys- ja digitaaliasioiden toimeenpanoviraston (HADEA) sähköpostiin, joka lähetettiin konsortion koordinaattorille informaatioteknologian ja ravitsemustieteiden (TRACE4EU) Digital Europe -hankkeessa, sisältyvän komission päätöksen siltä osin kuin tämä koskee kantajaa — velvoittaa neuvoston ja komission tai minkä tahansa muun tätä kannetta vastustavan tahon korvaamaan oikeudenkäyntikulut.
Oikeudelliset perusteet ja pääasialliset perustelut Kanteensa tueksi kantaja vetoaa neljään kanneperusteeseen. 1.
Ensimmäinen kanneperuste, jonka mukaan 16.12.2020 annettua Euroopan parlamentin ja neuvoston asetusta (EU, Euratom) 2020/2092 (2) (“ehdollisuusasetus) on rikottu, velvollisuutta asianmukaisten perustelujen esittämiseen on laiminlyöty, suhteellisuusperiaatetta on loukattu, Euroopan unionin perusoikeuskirjan 16 artiklaa ja 18.7.2018 annettua Euroopan parlamentin ja neuvoston asetusta (EU, Euratom) 2018/1046 (3) on rikottu. — Kantaja väittää, että komissio ja neuvosto eivät ole kyenneet i) osoittamaan unionin talousarvion moitteettomaan varainhoitoon tai unionin taloudellisten etujen suojaamiseen kohdistuvan loukkauksen merkitystä eivätkä todellista yhteyttä tällaisen loukkauksen ja sellaisen vakavan vaaran välillä, joka vaikuttaisi unionin talousarvion moitteettomaan varainhoitoon tai unionin taloudellisten etujen suojaamiseen eikä ii) osoittamaan toimenpiteen oikeasuhteisuutta ehdollisuusasetuksen 5 artiklan 3 kohdan mukaisesti.
Lisäksi kantaja katsoo, että komissio ja neuvosto ovat syyllistyneet arviointivirheisiin, rikkoneet ehdollisuusasetusta ja laiminlyöneet tässä yhteydessä velvollisuutensa asianmukaisten perustelujen esittämiseen. 2.
Toinen kanneperuste, jonka mukaan syyttömyysolettamaa ei ole noudatettu ja asiassa on loukattu yhdenvertaisen kohtelun ja syrjintäkiellon periaatetta. 3.
Kolmas kanneperuste, jonka mukaan oikeutta toimia vääristymättömillä markkinoilla (perusoikeuskirjan 16 artikla yhdessä SEUT 101–108 artiklan kanssa) on loukattu. 4.
Neljäs kanneperuste, jonka mukaan oikeusvarmuuden ja perustellun luottamuksen periaatteita on loukattu eikä olennaisia menettelymääräyksiä ole noudatettu.